L-appuntamenti elettorali jservu wkoll sabiex wieħed jifhem iktar dak li huwa rilevanti fil-ħajja u fil-politika. Fiha doża iktar qawwija għal dawk bħali li bqajna nservu minkejja kull diffikultà, anki jekk mhux dejjem apprezzati, anzi drabi, disprezzati fix-xejn. Qegħdin fil-kamp politiku sabiex mhux biex nippreservaw f'bozza s-soċjetà, imma sabiex inkunu katalisti u protagonisti fil-bidliet li għandna bżonn. Imnebbħa f'dan minn linja politika ċara, li sfortunatament, f'dawn l-aħħar snin kien hemm min ċekkinha u warrabha. Kemm għandu raġun Tonio Fenech fl-aħħar żewġ artikoli li kiteb. Reliġjon u Patria Il-Partit Nazzjonalista mhuwiex partit konservattiv, u wisq inqas wieħed liberali. Huwa wieħed immexxi mill-valuri demokratiċi nsara. Hekk kien b'iktar saħħa meta assigura fil-manifesti elettorali t iegħu bil-kliem "Reliġjon u Patria". Kienu ċari dawk li waqqfu l-partit. 'Reliġjon' kienet tfisser li wieħed jipproteġi l-valuri nsara, jimxi u jiggwida ruħu fuq l-enċikliċi soċjali u progressisti tal-Knisja Kattolika, bħar- 'Patria' kienet tfisser iktar poter għall-poplu, indipendenza u tmexxija mill-Maltin tal-Maltin. Dawk huma l-għeruq tagħna. Fuq dawk ilna nibnu u ma fallejniex. Fallejna, fil-verità, aħna meta abbandunajnihom. Kif partit jitwieled, ikun mingħajr passat. Imma meta wieħed għandu esperjenza fis-snin, allura għandu valur ferm ikbar fil-ħajja politika. Il-Partit Nazzjonalista, fortunatament għandu passat li dmiru llum huwa li jifhmu, japprezzah, jgħarblu u jużah sabiex fuq naħa ma jagħmilx l-iżbalji li saru, u fuq l-oħra jibni iktar fuq it-tajjeb li wettaq. Tul din l-aħħar leġislatura, il-passat ma ġiex amministrat tajjeb. Il-Gvernijiet Nazzjonalisti mmexxija minn Eddie Fenech Adami u Lawrence Gonzi tqegħdu f'pożizzjoni stramba. Il-messaġġ kien li kull ma seħħ kien ġeneralment żbaljat, mingħajr ma kien hemm dixxerniment intelliġenti bejn dak li kien tajjeb u għadu magħna, u dak le. Mingħajr ma għarbilna sewwa dak li għaddew minnu, u r-raġunijiet wara ċerti deċiżjonijiet xejn faċli. Il-liberaliżmu falla Iddaħħal kollox fl-istess kategorija, mingħajr ma ddefendejna u fakkarna kemm sar ġid. Ġiet li għandna x'nistħu mill-passat, kif ukoll min serva b'sagrifiċċji personali kbar. Qbadna linja politika differenti li mhix parti mill-għeruq tagħna. Fuq hekk proprju kien hemm min ipprova jibgħat il-messaġġ li issa sirna partit liberali. F'diversi diskorsi konna nisimgħu dwar il-valuri, imma kważi qatt dwar il-valuri nsara tagħna. Numru ta' proposti li saru proprju fuq din il-linja ideoloġika ma niżlu xejn tajjeb fostna. Li kieku kien il-kontra, voti konna nżidu. Minflok, nafu fejn aħna llum. Il-verità li trid, nittama, tiġi aċċettata issa quddiem il-fatti hija li l-liberaliżmu mhux il-linja politika tagħna, li anzi waggħetna għaċ-ċajt u fallietna. Il-verità hija iktar li tul dawn is-snin kien hemm disprezz u denigrar ta' dawk li ħaddnu l-linja rebbieħa demokratika-kristjana. Fhimt li biex nogħġbu lil ħaddieħor iċċekkinna fix-xejn. Inqasma bħala partit milli niktbu dwarha, u anki milli ngħadduha lil min daħal fil-politika magħna. Dan żbaljatament, meta m'għandniex minn x'hiex nistħu. Ftit jiem ilu sibtni naqra lil Henry Kissinger ifaħħar lit-tlett demokristjani li kellhom il-viżjoni tal-Unjoni Ewropea, li qegħda tagħmel il-ġid lilna wkoll. Huwa jgħid hekk: " Vuċi tar-raġuni Il-Partit Nazzjonalista huwa fuq kollox vuċi tar-raġuni. Irreżista fis-snin għax baqa' fundamentalment hekk. Punt li tul dawn il-ġimgħat ħassejt iktar lili nnifsi fija. Fuq l-oħra nara li nħares u nifhem li diversi li servew għal ħaġa u għal oħra m'għadhomx iktar Membri Parlamentari. Il-valur tagħna fid-dinja politika Maltija tiddependi minn dan ukoll. Minn kemm aħna ser nibqgħu forza tar-raġuni. Minn kemm ser nifhmu dak li s-soċjetà għaddejja minnu llum u dak li taħt din l-amministrazzjoni ser ikollha taffronta. L-aħjar nies L-għeruq tagħna għadhom u jibqgħu rilevanti skont kemm aħna nieħdu ħsieb nikkultivawhom illum u għada. Din hi l-linja li servietna. Il-bażi tagħna dak jibqa', anke jekk jinbidlu l-bnedmin li jservuh u jiffurmawh, is-sustanza politika tiegħu ma tinbidilx. Fuq dan irridu nħarsu iktar u iktar 'il quddiem. Mingħajr ebda ġiri ta' xejn u nitlob b'attenzjoni, kura u mingħajr protagoniżmu, ejja nibnu mill-ġdid. Din hija għal darb'oħra, okkażjoni unika li nittama ma nħalluhiex tgħaddi minn quddiemna. Għandna l-bżonn tal-parteċipazzjoni demokratika ta' kulħadd, fejn anki jekk ma naqblux mal-istrateġija u tattika, naqblu żgur li naslu li nagħżlu l-aħjar nies biex jirrappreżentawna u jmexxuna. Proprju għax għandna għeruq rilevanti li nistgħu nwettqu dan.
L-Għeruq Rilevanti Tagħna